શાળામાં ભણતા, ત્યારે રોજ માર્ક આપવાની ત્યારે પ્રથા હતી, તેમાં શાળામાં સમયસર આવવાના વીસ માર્ક હતા. મને સમયસર આવવાના માર્ક મળે તો મળે. પરીક્ષામાં પણ સમયસર પહોંચવા માટે મારી માતા મદદ કરતી. પોળમાં હું ક્રિકેટ રમતો હોઉં (એમની ભાષામાં બોલબેટ રમતો હોઉં) ત્યાં માતા આવી બૂમ પાડે, ‘અલ્યા તારે પરીક્ષા આપવા નથી જવાનું ?’ ત્યારે હું બેટ ફેંકી, પેન પકડીને દોડતો, સ્વાભાવિક છે પરીક્ષામાં મારો સ્કોર ! જવા દો… ગણિતમાં તો સ્વચ્છતાના ચાર માર્કથી સંતોષ માનવો પડતો. સમયસર લગ્ન કરી લેવા માટે ટકોર કરતાં એક મિત્રે કહ્યું હતું, ‘તું લગ્ન સમયસર કરી લે નહીં તો પછી છોકરીને કહેવું પડશે… મુઝે બુઢ્ઢા મિલ ગયા…’ શાયરે લખ્યું હતું ‘દેર કરતા નહીં દેર હો જાતી હૈ’ એ ગીત મારું ‘થીમ સોંગ’ કહી શકાય.